Liikenne- ja viestintäministeri Anne Berner (kesk) linkittyy monella eri tavalla Finavian entiseen tilintarkastusyhteisöön Deloitteen.

Liikenne- ja viestintäministeri Anne Bernerillä (kesk) on keskimääräistä enemmän kytköksiä tilintarkastusyhteisöön Deloitteen. JOEL MAISALMI

Kaupparekisterin mukaan Bernerin omistaman Vallila Interiorin päävastuullisena tilintarkastajana on toiminut vuodesta 1999 lähtien Revico Grant Thorntonin osakas ja hallituksen puheenjohtaja Joakim Rehn. Rehn on entisen kansanedustajan ja puolustusministerin Elisabeth Rehnin poika.

Kaupparekisterin mukaan 57-vuotias Rehn toimii kaikkien Vallila-ryhmään kuuluvien yhtiöiden tilintarkastajana - myös Bernereiden asunto-osakeyhtiöiden.

Tämän lisäksi Rehn toimii Bernerin nuoremman Mathias-veljen kiinteistösijoitusyhtiön Berner Capitalin tilintarkastajana.

Koko tämän ajan Rehn on työskennellyt myös Deloitten kanssa. Kaupparekisterin mukaan Rehn on toiminut Deloitten varatilintarkastajana vuodesta 1997.

Anne Bernerin Deloitte-yhteydet eivät suinkaan lopu tähän.

Vallila Interiorin talous- ja hallintojohtaja Hanna Siegfried työskenteli 20 vuotta Deloittessa ennen kuin hän siirtyi Bernerin leipiin vuonna 2007.

Deloitten entinen toimitusjohtaja Teppo Rantanen kuuluu Bernerin tuttaviin. Rantanen toimii Lasten ja nuorten säätiön hallituksen puheenjohtajana ja Berner hallituksen jäsenenä. Berner ja Rantanen ovat vaikuttaneet säätiön hallituksessa samaan aikaan keväästä 2013 lähtien.

Berner ei ole maininnut edellä mainitusta luottamustehtävästään sidonnaisuusilmoituksessaan. Sidonnaisuusilmoitus on päivätty 9. kesäkuuta 2015.

Selän takana sumplittu sopu

Valtiontalouden tarkastusvirasto (VTV) antoi tiistaina moitteet Bernerin johtamalle liikenne- ja viestintäministeriölle Finavian johdannaisvastuiden selvittämisessä. Finavia teki vuosina 2009-2011 tukun spekulatiivisia johdannaissopimuksia, jotka aiheuttivat sille 34 miljoonan euron tappiot.

VTV arvostelee raportissaan ministeriötä erityisesti tilintarkastusyhteisöä Deloittea vastaan nostetusta vahingonkorvauskanteesta luopumisesta.

Finavia oli nostanut kanteen maaliskuussa 2015, koska yhtiö katsoi Deloitten laiminlyöneen tilintarkastusvelvollisuutensa johdannaissopimuksiin liittyen.

Iltalehden tietojen mukaan Berner alkoi sumplia Deloitte-sovintoa Finavian hallituksen selän takana, koska Deloitte uhkasi nostaa kanteen Finaviaa vastaan.

Kun askelmerkit sovinnolle oli sumplittu, Berner painosti Finavian hallitusta ja käytännössä katsoen pakotti sen sopimaan kanteen Deloitten kanssa.

Tämä riitti Finavian hallituksen silloiselle puheenjohtajalle Riitta Tiuraniemelle, joka erosi tehtävästään protestina Bernerin toiminnalle.

Tiuraniemen mukaan Berner toimi hyvän hallinnon vastaisesti. Samaan lopputulokseen tuli myös VTV. Se tuo tämän esiin raportissaan moneen kertaan.

Kenen etua Berner valvoi?

Deloitten päävastuullinen tilintarkastaja sai Keskuskauppakamarin tilintarkastuslautakunnalta huomautuksen joulukuussa 2015 Finavian vuoden 2010 tilintarkastukseen liittyen. Lautakunnan mukaan yhtiössä suoritettu tilintarkastus ei antanut riittävästi tietoa tarvittavien johtopäätösten tekemiseen.

Iltalehden tietojen mukaan Tiuraniemi olisi halunnut odottaa tilintarkastuslautakunnan kannanottoa. Syystä tai toisesta sovinnon kanssa oli kuitenkin kiire.

Berner on torjunut häntä kohtaan esitetyn kritiikin ja korostanut, että hän pyrki varmistamaan asioiden huolellisen käsittelyn poikkeuksellisessa tilanteessa.